In nomine sancte et individue Trinitatis, ego Galterus, Dei gratia Lingonensis episcopus, notum facio presentibus et futuris quod domnus Antelmus, abbas Castellionis, et totius capituli sui universitas, grangiam illam que dicitur Grandiboscus, cum omnibus appenditiis suis, et quicquid ibi possidebant in omnibus utilitatibus et usibus mihi voluntarie concesserunt, et ex ea se devestiendo investierunt, et legitimam garantiam promiserunt. Ego autem, pro remedio anime mee, predictam grangiam sicut mihi ex integro donata fuerat, ecclesie Sancte Marie de Longovado, sine ulla retentione, jure perpetuo possidendam, laudando concessi, et domnum Radulphum, abbatem de Longovado, laude et assensu abbatis sancte Trinitatis Castellionis, et totius ejusdem domus conventus in capitulo eorum, per anulum meum investivi, et legitimam guarantiam repromisi. Hanc etiam donationem, Hugo, dux Burgundie, laudavit et predicte ecclesie de Longovado quicquid, tam de proprio jure, quam de feodo suo, prefata grangia tenendo possidebat in omnibus utilitatibus et usibus, in plano, in bosco, in aquis et pascuis, per manum nostram jure perpetuo possidendum concessit, et in custodia sue protectionis suscepit. Hujus igitur donationis testes sunt: Agano Pulteriensis, Petrus decanus Barri, Hugo decanus Castellionis. Actum anno ab incarnatione Domini M°C°LXX°V°.